
    Formålet med denne boken er å få fram essensen av det som kalles akademisk skriving, og være en støtte til både skrive-, veilednings- og evalueringsprosessene ved høgskoler og universiteter. For å utvikle selvstendighet og kritisk sans må studentene levere inn mange skriftlige arbeider i løpet av et studium. De skal ikke bare lære teori – de skal også lære å anvende teorien. Dette setter store krav til dem. Det er ikke nok å lære seg et teoretisk pensum. Studentene må utvikle et reflektert forhold til nye kunnskaper. I tillegg må de utvikle ferdigheter i å skrive oppgaver.
   

   
    Boken er skrevet på bakgrunn av mange års erfaring som veileder og sensor av skriftlige studentoppgaver. Jeg har forsøkt å trekke fram de punktene som studenter ofte sliter med – fra å formulere en god problemstilling til å gjennomføre en systematisk og logisk analyse. Selv om studentene lærer seg vitenskapelige metoder, vet de lite om hva som kreves av en akademisk tekst. Boken er spesielt rettet mot skriving av bachelor- og masteroppgaver, men er også relevant for skriving av mindre oppgaver. Selv om oppgavene er korte, oppleves de som krevende. Det tar tid å finne koden for å utvikle et godt akademisk språk. I så måte er det ikke så stor forskjell på små og store oppgaver.
   

   
    Dette er ingen bok i forskningsmetode, men jeg har valgt å bruke det samme språket som i metodefagene. Det forutsettes derfor at studentene har en viss innsikt i hvordan de skal gjennomføre egne undersøkelser. Samtidig har jeg forsøkt å forklare de viktigste metodebegrepene som brukes. Mitt håp er at boken vil hjelpe studentene til å skrive bedre oppgaver, slik at de lettere får demonstrert sin faglige innsikt.

